Erasmus Student Network

**Erasmus Student Network** ( **ESN** ) er den største studentorganisasjonen i Europa, og har fokus på studentmobilitet og internasjonalisering av høyere utdanning.  ESNs hovedoppgave er å berike samfunnet gjennom internasjonale studenter og studentmobilitet .

Målet til organisasjonen er å støtte og utvikle studentutveksling på lokalt, nasjonalt og internasjonalt nivå. Organisasjonen består av rundt 15 000 medlemmer fordelt på 519 lokale seksjoner i 45 land.

ESN tilbyr støttetjenester til sin hovedmålgruppe, 350 000 internasjonale studenter over hele Europa hvert år, og arbeider for deres behov ved å legge til rette for mobilitetsperioden deres, sikre sosial samhørighet og integrering av utvekslingsstudenterstudenter i lokalsamfunn ved å styrke interkulturell bevissthet og aktivt medborgerskap gjennom interkulturell dialog og kulturelle aktiviteter, frivillig arbeid og oppsøkende initiativer.

ESN sørger for at studenter deltar i utdannings- og ungdomsarbeidspolitikken på europeisk, nasjonalt, regionalt og lokalt nivå ved å tilby opplæring, seminarer og ikke-formelle utdanningsmuligheter om disse temaene til studentrepresentanter over hele Europa. Gjennom sine initiativer bidrar ESN til å videreutvikle europeisk mobilitet, aktivt medborgerskap og solidaritet blant europeisk ungdom.

Videre fungerer de lokale seksjonene som et sikkerhetsnett for de studentene som kommer på utveksling, ved å hjelpe og støtte studentene, samt å arrangere lokale arrangementer og turer, og gjennom Buddy-programmet.

## Historie
I 1987 godkjente Det europeiske fellesskap en plan for å opprette en mobilitetsordning for høyere utdanning. En del av dette var Erasmus-programmet – et utvekslingsprogram for studenter for å gi studenter mulighet til å tilbringe deler av studiene i utlandet.

I 1989 inviterte Erasmus Bureau 32 tidligere Erasmus-studenter til et evalueringsmøte i Gent, Belgia . Dette møtet var utgangspunktet for Erasmus Student Network. 

Innen 1994 hadde ESN 60 seksjoner i 14 land. I 2004 besto den av 170 seksjoner i og utenfor Europa, og nådde så langt som til Skandinavia, Kaukasus og Marokko . I 2005 etablerte ESN sitt hovedkvarter i Brussel.

Per juni 2024 bestod ESN av 519 lokale foreninger ("seksjoner") i 45 land.

## ESN i Norge
Det nasjonale styret velges på ESN Norges årsmøte for ett år av gangen. Styret består av stillingene President, Vice-President, Treasurer, Web Project, Administrator, Communication Manager, National Project Manager og Network Manager.

Nåværende president for ESN Norway er Guro Kvilten.

### Norske lokallag

* ESN Trondheim: den største og eldste seksjonen i Norge. Seksjonen ble opprettet i 1997 og består av omtrent 40 frivillige. ESN Trondheim er byens største organisasjon for internasjonale studenter, og har omtrent 2000 medlemmer. Seksjonen har tilknytning til NTNU, men er for alle internasjonale studenter i byen.
* ESN Oslo: (tidligere ESN Universitetet i Oslo) ble grunnlagt i 2009 og huser de internasjonale studentene i Oslo. Seksjonen har tilknytning til Universitetet i Oslo.
* ESN Bergen: opprettet i 1998.
* ESN Tromsø: den nordligste seksjonen i hele ESN
* ESN Molde
* ESN Agder
* ESN Ås

## Buddy-programmet
Formålet med Buddy-programmet er å hjelpe internasjonale studenter i utvekslingsbyen med å bli integrert i det lokale studentlivet. Gjennom ordningen blir en lokal student matchet med en internasjonal student, basert på felles interesser. Den lokale Buddyen får muligheten til å praktisere et fremmedspråk, bli kjent med ulike kulturer og bli involvert i det internasjonale miljøet i byen.

## Struktur
ESN jobber på tre nivåer – lokalt, nasjonalt og internasjonalt. Selv om det nesten utelukkende er sammensatt av europeiske studentforeninger, er det foreløpig ingen regel som hindrer foreninger utenfor Europa fra å søke om medlemskap.

Opprinnelig eksisterte ingen betingelser angående de geografiske grensene til ESN. I 2007 ble medlemskapet begrenset til grensene definert av Europarådet med tillegg av middelhavsland . I 2015 ble denne regelen modifisert for å følge grensene til European Higher Education Area (EHEA), før den ble endret i 2020 til FNs medlemsland og FN-observatørstater, som er gjeldende regel.

### Lokalt nivå
ESN på lokalt nivå består av «seksjoner» som jobber med internasjonale studenter. De organiserer aktiviteter som velkomstujer, sammenkomster og kulturarrangementer og representerer utvekslingsstudentene og deres behov overfor akademiske institusjoner og lokale myndigheter. Hvert år møtes representanter for lokalseksjonene på Erasmus Generation Meeting (EGM).

### Nasjonalt nivå
Det nasjonale nivået representerer behovene til internasjonale studenter overfor myndigheter og nasjonale myndigheter. Lokale seksjoner i de samme landene danner en National Assembly (NA) og velger hvert år et nasjonalt styre som representerer de lokale seksjonene på internasjonalt nivå.

### Internasjonalt nivå
Det internasjonale styret er det utøvende organet til ESN International og består av seks styremedlemmer (President, Vice President for Governance, Vice President for Development, Treasurer, Communication Manager and Web Project Administrator). Siden 2005 har medlemmene av det internasjonale styret vært frivillige på heltid som bor og arbeider i Brussel. Det internasjonale styret støttes av sekretariatet som består av ansatte og traineer.

## Referanser